ΚΑΝΟΝΙΣΜΟΣ (ΕΚ) αριθ. 122/94 ΤΗΣ ΕΠΙΤΡΟΠΗΣ της 25ης Ιανουαρίου 1994 για ορισμένες λεπτομέρειες εφαρμογής του κανονισμού (ΕΟΚ) αριθ. 1601/91 του Συμβουλίου όσον αφορά τον ορισμό, την περιγραφή και την παρουσίαση των αρωματισμένων οίνων, των αρωματισμένων ποτών με βάση τον οίνο και των αρωματισμένων κοκτέιλς αμπελοοινικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1601/91 του Συμβουλίου της 10ης Ιουνίου 1991 για τη θέσπιση των γενικών κανόνων σχετικά με τον ορισμό, την περιγραφή και την παρουσίαση των αρωματισμένων οίνων, των αρωματισμένων ποτών με βάση τον οίνο και των αρωματισμένων κοκτέιλς αμπελοοινικών προϊόντων (1), όπως τροποποιήθηκε από τον κανονισμό (ΕΟΚ) αριθ. 3279/92 (2), και ιδίως το άρθρο 2 παράγραφος 1 στοιχείο α) τρίτη περίπτωση πρώτη υποπερίπτωση και το άρθρο 2 παράγραφος 1 στοιχείο β) τέταρτη περίπτωση,

Εκτιμώντας:

ότι πρέπει να επιτραπεί, υπό ορισμένες προϋποθέσεις, η χρησιμοποίηση αρωματικών ουσιών όμοιων με τις φυσικές και η προσθήκη αλκοόλης στην παρασκευή ορισμένων ποτών, ιδίως, για να υπάρξει συμμόρφωση με παραδόσεις και χρήσεις που ισχύουν σε ορισμένες περιοχές της Κοινότητας-

ότι ο παρών κανονισμός πρέπει να εφαρμοστεί με την επιφύλαξη των μεταβατικών διατάξεων που προβλέπονται από τον κανονισμό (ΕΟΚ) αριθ. 3664/91 της Επιτροπής της 16ης Δεκεμβρίου 1991 για τον καθορισμό μεταβατικών μέτρων για τους αρωματισμένους οίνους, τα αρωματισμένα ποτά με βάση τον οίνο και τα αρωματισμένα κοκτέιλς αμπελοοινικών προϊόντων (3), όπως τροποποιήθηκε τελευταία από τον κανονισμό (ΕΟΚ) αριθ. 1791/93 (4)- ότι αυτές οι μεταβατικές διατάξεις εφαρμόζονται έως τις 16 Δεκεμβρίου 1993-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Εφαρμογής για τους Αρωματισμένους Οίνους, τα Αρωματισμένα Ποτά με βάση τον Οίνο και τα Αρωματισμένα Κοκτέιλς Αμπελοοινικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η χρήση αρωματικής ουσίας όμοιας με τη φυσική βανιλλίνη, όπως αυτή ορίζεται στο άρθρο 1 παράγραφος 2 στοιχείο β) σημείο ii) της οδηγίας 88/388/ΕΟΚ του Συμβουλίου (5), επιτρέπεται στην παρασκευή αρωματισμένων οίνων που ορίζοντια στο άρθρο 2 παράγραφος 1 στοιχείο α) του κανονισμού (ΕΟΚ) αριθ. 1601/91.

2. Η χρησιμοποίηση μειγμάτων αρωματικών ουσιών ταυτοσήμων προς τις φυσικές, που έχουν οσμή ή/και γεύση αμυγδάλου, βερίκοκου ή αυγού, επιτρέπεται αντίστοιχα ως συμπληρωματική των αμυγδάλων, των βερικόκων ή των αυγών, στους αρωματισμένους οίνους, μόνον αν:

- τα μείγματα αυτά τηρούν τις διατάξεις της οδηγίας 88/388/ΕΟΚ, καθώς και τα μέτρα εφαρμογής της οδηγίας αυτής,

- η αρωματική αυτή ουσία ανταποκρίνεται στον ορισμό που αναφέρεται στο άρθρο 1 παράγραφος 2 στοιχείο β) σημείο ii) της οδηγίας 88/388/ΕΟΚ,

- στην περιγραφή του προϊόντος υπάρχει αναφορά στο ένα ή στο άλλο από τα προαναφερόμενα τρόφιμα,

- οι εν λόγω επιχειρήσεις διατηρούν ξεχωριστό μητρώο όσον αφορά τη χρησιμοποίηση αυτών των αρωματικών ουσιών που είναι όμοιες με τις φυσικές.

Το μητρώο αυτό πρέπει να περιλαμβάνει επακριβείς πληροφορίες όσον αφορά το χρησιμοποιηθέν άρωμα που είναι όμοιο προς τις φυσικές ουσίες, δηλαδή τη φύση και την ποσότητα του αρώματος που είναι όμοιο προς τις φυσικές ουσίες και υπάρχει στην επιχείρηση, ο τόπος αποθηκεύσεώς του και οι ενδείξεις επί της συμπληρωματικής χρησιμοποιήσεώς του στο ποτό σε σύγκριση με το κύριο άρωμα. Κάθε εργασία ή μεταχείριση πρέπει να αναγράφεται στο μητρώο. Μία φορά το χρόνο τα μητρώα πρέπει να κλείνουν και να εξακριβώνονται από τις αρμόδιες αρχές του κράτους μέλους.

Άρθρο 2

Επιτρέπεται η προσθήκη αλκοόλης για τα ακόλουθα προϊόντα:

- το αρωματισμένο ποτό, με βάση τον οίνο που λαμβάνεται από λευκό οίνο, στο οποίο έχει προστεθεί γλυκαντική ουσία και χαρακτιρίζεται από την προσθήκη αποστάγματος σταφίδας και αρωματίζεται αποκλειστικά με εκχύλισμα καρδάμου,

- τα αρωματισμένα ποτά, με βάση τον οίνο που λαμβάνονται από ερυθρό οίνο, στα οποία έχει προστεθεί γλυκαντική ουσία και στα οποία έχουν προστεθεί αρωματικά παρασκευάσματα, όπως ορίζονται στο άρθρο 1 παράγραφος 2 στοιχείο γ) της οδηγίας 88/388/ΕΟΚ. Τα παρασκευάσματα αυτά λαμβάνονται αποκλειστικά από καρυκεύματα, από ginseng, από καρύδια, από εσπεριδοειδή και από αρωματικά φυτά.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 17 Δεκεμβρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Ιανουαρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 149 της 14. 6. 1991, σ. 1.

(2) ΕΕ αριθ. L 327 της 13. 11. 1992, σ. 1.

(3) ΕΕ αριθ. L 348 της 17. 12. 1991, σ. 53.

(4) ΕΕ αριθ. L 163 της 6. 7. 1993, σ. 20.

(5) ΕΕ αριθ. L 184 της 15. 7. 1988, σ. 61.